Sagen om 19-årige Ali Parnians smadrede bageri i den københavnske bydel Tingberg bliver nu en del af integrations- og udlændingeminister Inger Støjbergs (V) politiske kamp for at få stoppet parallelsamfund.

For sagen, hvor fem ukendte gerningsmænd smadrer sig vej igennem bagerbutikken og restauranten på ét minut, har gjort ministeren vred.

- Jeg er vred. Jeg er ganske enkelt vred. Hvis det har sin rigtighed, at det her er en sag omkring beskyttelsespenge, jamen så kan jeg bare sige, at det ikke hører til her, siger hun.

Det seneste døgn er sagen gået landet rundt. Billederne af maskerede mænd, der smadrer stole, glasmontrer og kasseapparater er blevet gengivet i flere danske medier, og De Konservatives politiske ordfører har sat gang i en indsamling til den 19-årige iranske indehaver, der har set sin drøm blive ødelagt.

Læs også : På under et minut smadrede fem mænd Alis bageri: Politiet søger vidner

Udspil på vej

Inger Støjberg kobler sagen sammen med regeringens bebudede udspil om parallelsamfund. Et udspil som statsminister Lars Løkke Rasmussen (V) ved flere lejligheder har talt op og betonet som særdeles vigtigt.

- Det her er jo parallelsamfund i fuldt flor. Det nytter ganske enkelt ikke noget, at man oplever, at der er dele af Danmark, hvor man slet ikke respekterer de almindelige spilleregler, siger Inger Støjberg.

Hvordan udspillet konkret skal stoppe episoder som denne vil ministeren dog ikke svare på endnu. Hun vil blot sige, at udspillet kommer ”om ikke så lang tid”.

Læs også : Donationerne til hærværksramte Ali vælter ind: Måske startskuddet til en ny butik

Hun siger samtidig, at det ikke vil ligge hende fjernt at tage en tur til bydelen Tingbjerg nord for København for at kigge nærmere på forholdene.